Document ID: 32006D0314

KOMISIJAS LĒMUMS
(2006. gada 16. marts),
ar ko apstiprina dalībvalstu apsekojumu programmas, ar kurām īsteno putnu gripas izplatības gadījumu izpēti mājputnu un savvaļas putnu vidū 2006. gadā
(izziņots ar dokumenta numuru K(2006) 780)
(2006/314/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 20. pantu,
tā kā:
(1)
Padomes Lēmumā 90/424/EEK paredzēts Kopienas finansiālais ieguldījums tehniskiem un zinātniskiem pasākumiem, kas nepieciešami Kopienas veterināro tiesību aktu un veterinārās izglītības un apmācības pilnveidošanai.
(2)
Komisijas Lēmumā 2006/101/EK, ar ko īsteno mājputnu un savvaļas putnu apsekošanas programmas putnu gripas noteikšanai, kuras izpildāmas dalībvalstīs 2006. gadā (2), ir paredzēts veikt šādus apsekojumus laikposmā no 2006. gada februāra līdz 2006. gada decembrim, īstenojot Komisijas apstiprinātās apsekojumu programmas. Minētajos apsekojumos jāizpēta, vai mājputni nav inficēti, un tad vajadzības gadījumā jāpārskata Kopienā spēkā esošie tiesību akti, tādējādi sekmējot izpratni par iespējamajiem putnu gripas draudiem, ko dzīvniekiem un cilvēkiem var izraisīt savvaļas putni.
(3)
Komisija ir izskatījusi dalībvalstu iesniegtās apsekojumu programmas saskaņā ar minēto lēmumu.
(4)
Komisija ir konstatējusi, ka dalībvalstu iesniegtās apsekojumu programmas atbilst Lēmumam 2006/101/EK. Tādēļ minētās apsekojumu programmas ir jāapstiprina.
(5)
Ņemot vērā minēto apsekojumu programmu nozīmi Kopienas mērķu sasniegšanā dzīvnieku un sabiedrības veselības aizsardzības jomā, ir lietderīgi katrai apsekojumu programmai noteikt Kopienas finansiālā ieguldījuma maksimālo apmēru 50 % apjomā no izmaksām, kas radušās attiecīgajām dalībvalstīm, īstenojot šajā lēmumā minētos pasākumus.
(6)
Kopienas līdzfinansējumu ir tiesības saņemt arī par izdevumiem, kas saistīti ar šajā lēmumā apstiprināmajām apsekojumu programmām un kas radušies kopš 2006. gada 1. februāra.
(7)
Turklāt ir lietderīgi paredzēt apsekojumu rezultātu ziņošanas noteikumus un noteikumus par tādām attaisnotām izmaksām, kas minētas dalībvalstu finanšu pieprasījumos par Kopienas finansiālā ieguldījuma piešķiršanu to dalībvalstu izmaksu segšanai, kas saistītas ar apsekojumu programmu īstenošanu.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma I pielikumā minētās dalībvalstu programmas putnu gripas izplatības gadījumu izpētei mājputnu un savvaļas putnu vidū ir apstiprinātas laikposmam, kas minēts attiecīgajā pielikumā (“programmas”).
2. pants
Dalībvalstis veic mājputnu un savvaļas putnu gripas gadījumu izpēti saskaņā ar minētajām programmām.
3. pants
Kopienas finansiālo ieguldījumu paraugu analīzes izmaksu segšanai piešķir katrai dalībvalstij 50 % apjomā no izmaksām, kas radušās, līdz pat I pielikumā minētajam maksimālajam līdzfinansējuma apjomam.
Šo Kopienas finanšu ieguldījumu piešķir ar noteikumu, ka dalībvalsts:
a)
nodrošina, ka stājas spēkā visi normatīvie un administratīvie akti, kas vajadzīgi tās programmas īstenošanai;
b)
vēlākais līdz 2007. gada 31. martam, kā minēts Padomes Direktīvas 2005/94/EK (3) 51. panta 1. punktā, iesniedz galīgo ziņojumu Komisijai un Kopienas putnu gripas references laboratorijai par programmas tehnisko izpildi un sasniegtajiem rezultātiem atbilstīgi ziņojuma paraugiem, kas noteikti šā lēmuma II līdz V pielikumā;
c)
iesniedz Komisijai atbilstošus pierādījumus par izmaksām, kas radušās analizējot paraugus laikposmā, kuram programma apstiprināta;
d)
efektīvi īsteno programmu, un jo īpaši kompetentajai iestādei jānodrošina, ka ir veikta atbilstoša paraugu ņemšana.
4. pants
Izmaksu maksimālais apjoms, ko atlīdzina dalībvalstīm par programmā iekļautajām pārbaudēm, nepārsniedz:
a)
:
ELISA tests
:
EUR 1 par vienu pārbaudi;
b)
:
agara gēla imūndifūzijas tests
:
EUR 1,2 par vienu pārbaudi;
c)
:
HI tests H5/H7 pārbaudei
:
EUR 12 par vienu pārbaudi;
d)
:
vīrusa izolācijas tests
:
EUR 30 par vienu pārbaudi;
e)
:
PCR tests
:
EUR 15 par vienu pārbaudi.
5. pants
Šis lēmums ir adresēts dalībvalstīm.
Briselē, 2006. gada 16. martā

Labels: 20
0
6
18
15